Polisieman geskiet in ondersoek na huismolesŉ Bloemfonteinse man is in hegtenis geneem nadat hy glo ŉ polisiebeampte wat ondersoek gaan instel het na ‘n klag van huismoles, geskiet het. Kapt. Chaka Marope, woordvoerder van die polisie, sê konst. Mathe Sefuthu van die taktiese reaksie-eenheid is Maandagaand in beide sy bene geskiet. Marope sê die polisie is na ŉ huis in Pellissier ontbied nadat ŉ buurman geweerskote gehoor het. Sefuthu se eenheid het bystand aan die lede van die Parkweg-polisie gebied. Marope sê ŉ man het op polisielede losgebrand toe hulle die huis se erf binnegegaan het en Sefuthu is gewond. Die 40-jarige man is in hegtenis geneem en sal na verwagting Woensdag in die Bloemfontein-landdroshof verskyn op aanklagte van poging tot moord. Die polisie het op sewe jaggewere en ŉ 9mm-pistool beslag gelê.